
นางสุขิตา  ศรีสุวรรณ
เมื่อที่ประชุมพร้อม  เลขานุการสภาเชิญสมาชิกสภา อบต. รายงานตัวตามลำดับหมู่บ้าน  หลังจากนั้นเลขานุการสภาอ่านประกาศองค์การบริหารส่วนตำบลท่ายาง เรื่อง เรียกประชุมสภาองค์การบริหารส่วนตำบลท่ายาง  สมัยสามัญ  สมัยที่ ๓  ประจำปี  พ.ศ. ๒๕๕๗  ตามมติที่ประชุมสภาองค์การบริหารส่วนตำบลท่ายาง  สมัยสามัญ  สมัยที่ ๑  ประจำปี  พ.ศ. ๒๕๕๗  ได้กำหนดวันเริ่มประชุมสภาสมัยสามัญ  สมัยที่ ๓  ในวันที่ ๑ – ๑๕  สิงหาคม  พ.ศ. ๒๕๕๗  นั้น






อาศัยอำนาจตามความในมาตรา ๕๔  แห่งพระราชบัญญัติสภาตำบลและองค์การบริหารส่วนตำบล  พ.ศ. ๒๕๓๗  และแก้ไขเพิ่มเติมจนถึงปัจจุบัน  ประกอบข้อ ๒๒  ของระเบียบกระทรวงมหาดไทยว่าด้วยข้อบังคับการประชุมสภาท้องถิ่น  พ.ศ. ๒๕๔๗  จึงเรียกประชุมสภาองค์การบริหารส่วนตำบลท่ายาง  สมัยสามัญ  สมัยที่ ๓  ประจำปี  พ.ศ. ๒๕๕๗  ตั้งแต่วันที่ ๑  สิงหาคม  ๒๕๕๗  เป็นต้นไปมีกำหนดไม่เกิน ๑๕ วัน  จึงประกาศให้ทราบโดยทั่วกัน








ประกาศ ณ วันที่ ๒๕  เดือนกรกฎาคม  พ.ศ. ๒๕๕๗




นายประเสริฐ  ศรีเทพ  ประธานสภาองค์การบริหารส่วนตำบลท่ายาง          และหนังสือนัดประชุมสภาองค์การบริหารส่วนตำบลท่ายาง  ในวันพุธ  ที่ ๖  สิงหาคม  ๒๕๕๗  เวลา  ๑๐.๓๐ น. ณ ห้องประชุมสภาองค์การบริหารส่วนตำบลท่ายาง  หลังจากนั้นเลขานุการสภาได้เชิญประธานสภาได้กล่าวเปิดประชุมและประชุมตามระเบียบวาระ








นายประเสริฐ  ศรีเทพ
สวัสดีครับท่านผู้บริหาร  ท่านสมาชิกสภา อบต.ท่ายางทุกท่าน  วันนี้ตรงกับวันพุธ     ที่ ๖  สิงหาคม  ๒๕๕๗  มีนัดประชุมสภา  สมัยสามัญ  สมัยที่ ๓  ครั้งที่ ๑  ประจำปี  พ.ศ. ๒๕๕๗  การประชุมสภาฯ วันนี้มีระเบียบวาระ  ๔  วาระ  ตามเอกสารที่ได้แนบส่งให้ท่านสมาชิก อบต. ล่วงหน้าแล้ว  ต่อไปผมขอเปิดการประชุมสภา  สมัยสามัญ  สมัยที่ ๓  ครั้งที่ ๑  ประจำปี  พ.ศ. ๒๕๕๗  ครับ
ระเบียบวาระที่ ๑
เรื่องที่ประธานแจ้งให้ที่ประชุมทราบ


-  เรื่องการจัดทำโครงการปรองดองสมานฉันท์  อบต.ท่ายางได้รับความร่วมมือจากท่านสมาชิกสภา อบต.ทุกท่าน  ทำให้งานประสบความสำเร็จไปได้ด้วยดี


- การจัดงานเฉลิมพระชนมพรรษา ๑๒ สิงหาคม  อำเภอแจ้งหมายกำหนดการจัดกิจกรรม  ๓  ช่วง  ช่วงเช้า  เวลา  ๐๖.๐๐  ที่ลานเอนกประสงค์  ๑๐๐  ปีสมเด็จย่า  มีพิธีตักบาตรข้าวสารอาหารแห้ง  ช่วงกลางวัน  ๐๙.๐๐  น. ที่ศาลาประชาคมอำเภอทุ่งใหญ่  มีพิธีถวายพระพรชัยมงคลและลงนามถวายพระพร  ช่วงเย็นเวลา  ๑๘.๐๐  น.  ณ ลานเอนกประสงค์  ๑๐๐  ปี  สมเด็จย่า  มีการถวายพุ่มเครื่องราชสักการะ  และพิธีจุดเทียนชัยถวายพระพรชัยมงคล  อยากให้สมาชิกสภา อบต.ทุกท่านได้เข้าร่วมกิจกรรมโดยพร้อมเพรียงกัน







- สำนักงานเทศบาลตำบลท่ายางขอเชิญผู้บริหารและสมาชิกเข้าร่วมกิจกรรมโครงการกีฬาชุมชนสัมพันธ์  ประจำปี  ๒๕๕๗  ร่วมแข่งขันกีฬาฟุตบอลเชื่อมความสัมพันธ์ระหว่างผู้บริหารเทศบาลตำบลท่ายาง  สมาชิกสภาเทศบาลตำบลท่ายาง  และผู้บริหารท้องถิ่นองค์การบริหารส่วนตำบลท่ายาง  สมาชิกสภาองค์การบริหารส่วนตำบลท่ายาง  ในวันที่ ๗  สิงหาคม  เวลา  ๑๗.๐๐  น.  ณ ลานเอนกประสงค์  ๑๐๐  ปี  สมเด็จย่า  ขอเชิญทุกท่านเข้าร่วม







- สมาชิกสภา อบต.ที่ขาดประชุมมากที่สุด  ๓  ท่าน  ฝากเตือนอย่าขาดให้เกินที่กฎหมายกำหนด  มีหน้าที่  มีความรับผิดชอบ  การโทรมาแจ้งบางครั้งผมไม่รับโทรศัพท์ขอโทษด้วย  สมาชิกทุกท่านถ้าไม่มีกิจธุระจำเป็นควรที่จะเข้าร่วมประชุม  บางครั้งมีกิจธุระไม่สามารถเข้าร่วมประชุมได้ก็ไม่ว่าแต่อย่าขาดติดต่อกัน 


ระเบียบวาระที่ ๒
เรื่องรับรองรายงานการประชุมครั้งที่ผ่านมา






- เป็นการรับรองรายงานการประชุมสภา  สมัยวิสามัญ  สมัยที่ ๒  ครั้งที่ ๑  เมื่อวันพฤหัสบดี  ที่ ๑๒  มิถุนายน  ๒๕๕๗  มีท่านสมาชิกท่านใดจะแก้ไขในข้อความใดบ้าง  ถ้าไม่มีการแก้ไขถือว่าสมาชิก อบต.ทุกท่านรับรองถูกต้อง
มติที่ประชุม
รับรองถูกต้อง
ระเบียบวาระที่ ๓
เรื่องเพื่อพิจารณา

๓.๑ พิจารณาเสนอชื่อผู้ทรงคุณวุฒิเพื่อเป็นคณะกรรมการตีราคาปานกลางของที่ดินในเขตพื้นที่ตำบลท่ายาง  ขอเชิญท่านนายก อบต.ชี้แจง
นายสุเมธ  หลุ่ยจิ๋ว
ชี้แจง  การเสนอชื่อผู้ทรงคุณวุฒิเป็นคณะกรรมการตีราคาปานกลางของที่ดิน  เนื่องจากการประเมินที่ดินของตำบลท่ายาง  เมื่อก่อนราคาปานกลางเพื่อใช้ในการชำระภาษีไร่ละ  ๑,๒๐๐  บาท  ปัจจุบันราคาที่ดินเพิ่มขึ้นเพราะหลายปีแล้วไม่ได้ประเมิน  อบต.ท่ายางได้ทำหนังสือขอตัวกรรมการซึ่งเป็นเจ้าหน้าที่จากสำนักงานธนารักษ์พื้นที่นครศรีธรรมราช  จำนวน  ๒  ท่าน  เป็นกรรมการ  และทางสำนักงานธนารักษ์พื้นที่นครศรีธรรมราชได้สนับสนุนบุคลากรที่มีความรู้ด้านประเมินทุนทรัพย์หรือนักประเมินทุนทรัพย์ร่วมเป็นกรรมการตีราคาปานกลางของที่ดินรอบปี  พ.ศ. ๒๕๕๘ – ๒๕๖๑  จำนวน  ๒  คน  ดังนี้ ๑.นางสาวรัชนีย์  ไทยาพงศ์สกุล  ตำแหน่งรักษาราชการแทนธนารักษ์พื้นที่นครศรีธรรมราช      ๒.นางสาวบุญรัตน์  บุญจงเจริญ  ตำแหน่งนักประเมินราคาทรัพย์สินปฏิบัติการ  หวังว่าท่านสมาชิก อบต.ทุกท่านคงเข้าใจและเห็นชอบ
นายประเสริฐ  ศรีเทพ
ตามที่ท่านนายก อบต.ชี้แจง  ท่านสมาชิก อบต.ท่านใดมีข้อสงสัยบ้างหรือไม่ครับ  ขอเชิญอภิปรายครับ
นายสากล  ชมบุตร
อภิปราย  ตามที่ท่านนายก อบต.ชี้แจงเรื่องการประเมินที่ดินเมื่อก่อนไร่ละ  ๑,๒๐๐  บาท  จริงๆ ธนาคารเพื่อการเกษตรและสหกรณ์การเกษตรประเมินไว้  ๒๐๐,๐๐๐  บาท  เราต้องทำไปตามความเป็นจริง
นายสุเมธ  หลุ่ยจิ๋ว
ชี้แจง  สำหรับรายละเอียดต่างๆ ผมมอบหมายให้ปลัด อบต.ชี้แจง
นางสุขิตา  ศรีสุวรรณ
ชี้แจง  การพิจารณาเสนอชื่อผู้ทรงคุณวุฒิเพื่อเป็นคณะกรรมการตีราคาปานกลางของที่ดินในเขตพื้นที่ตำบลท่ายาง  ด้วย อบต.ท่ายางได้รับหนังสือแจ้งจากที่ทำการปกครองจังหวัดนครศรีธรรมราช  เรื่อง การตีราคาปานกลางของที่ดินรอบปี  พ.ศ. ๒๕๕๔ – ๒๕๕๗  มาใช้ในการประเมินภาษีบำรุงท้องที่สำหรับปี  พ.ศ. ๒๕๕๘ – ๒๕๖๑  ด้วยคณะรัฐมนตรีได้มีมติเมื่อวันที่ ๑๘  ธันวาคม  ๒๕๕๕  มอบหมายให้กระทรวงมหาดไทยและกระทรวงการคลังรับความเห็นของเลขาธิการคณะกรรมการพัฒนาการเศรษฐกิจและสังคมแห่งชาติในการจัดทำราคาปานกลางของที่ดินขึ้นใหม่แทนการใช้ราคาปานกลางของที่ดินที่ใช้อยู่ในการประเมินภาษีบำรุงท้องที่ประจำปี  พ.ศ. ๒๕๒๑ – ๒๕๒๔  เนื่องจากไม่สะท้อนถึงราคาที่ดินที่แท้จริงในปัจจุบัน  เพื่อให้การตีราคาปานกลางของที่ดินในรอบปี  พ.ศ. ๒๕๕๔ – ๒๕๕๗  มาใช้ในการประเมินภาษีบำรุงท้องที่สำหรับปี  พ.ศ. ๒๕๕๘ – ๒๕๖๑  เป็นไปด้วยความเรียบร้อยและเป็นไปในแนวทางเดียวกัน  จึงให้องค์กรปกครองส่วนท้องถิ่นทุกแห่งเสนอชื่อบุคคลเป็นกรรมการตีราคาปานกลางของที่ดินในเขตองค์กรปกครองส่วนท้องถิ่น  ตามมาตรา  ๑๔(๒)  ให้ผู้ว่าราชการจังหวัดทราบเพื่อแต่งตั้งเป็นคณะกรรมการตีราคาปานกลางของที่ดินดังนี้ (๑) ให้ผู้บริหารท้องถิ่นมอบหมายปลัดองค์กรปกครองส่วนท้องถิ่นหรือพนักงานส่วนท้องถิ่นที่เห็นสมควร  ๑  คน  เพื่อทำหน้าที่เลขานุการคณะกรรมการ  (๒) ให้สภาท้องถิ่นเลือกและเสนอชื่อผู้ทรงคุณวุฒิ  ๒  คน(ควรเลือกและเสนอชื่อผู้ที่มีความรู้ด้านประเมินทุนทรัพย์หรือนักประเมินทุนทรัพย์จากสำนักงานธนารักษ์พื้นที่)  เป็นคณะกรรมการ  และ อบต.ท่ายางได้ทำหนังสือขอสนับสนุนบุคลากรจากสำนักงานธนารักษ์พื้นที่นครศรีธรรมราช  จำนวน  ๒  คน  เพื่อเป็นคณะกรรมการ  และทางสำนักงานธนารักษ์พื้นที่นครศรีธรรมราชได้แจ้งรายชื่อบุคลากรเข้าร่วมเป็นกรรมการตีราคาปานกลางของที่ดินคือ                        

๑.น.ส.รัชนีย์  ไทยาพงศ์สกุล  รักษาราชการแทนธนารักษ์พื้นที่นครศรีธรรมราช
๒.น.ส.บุญยรัตน์ บุญจงเจริญ  นักประเมินราคาทรัพย์สินปฏิบัติการ


และที่เสนอวันนี้เพื่อให้สภา อบต.ท่ายางพิจารณาให้ความเห็นชอบ
นายประเสริฐ  ศรีเทพ
ครับ  ปลัด อบต.ท่ายางได้ชี้แจงถึงรายละเอียดในการเสนอชื่อผู้ทรงคุณวุฒิจำนวน  ๒  คน  เป็นคณะกรรมการฯ  ต่อไปผมจะขอมตินะครับ  สมาชิกท่านใดเห็นชอบให้ผู้ทรงคุณวุฒิจำนวน  ๒  ท่าน  จากสำนักงานธนารักษ์พื้นที่นครศรีธรรมราช  เป็นคณะกรรมการตีราคาปานกลางของที่ดินรอบปี  พ.ศ. ๒๕๕๘ – ๒๕๖๑  โปรดยกมือครับ
มติที่ประชุม
เห็นชอบ  ๒๑  เสียง  งดออกเสียง  ๑  เสียง(ประธาน)  เห็นเป็นอย่างอื่น  ไม่มี
นายประเสริฐ  ศรีเทพ
๓.๒  การคัดเลือกสมาชิกสภา อบต. เป็นคณะกรรมการบริหารกองทุนหลักประกันสุขภาพ อบต.ท่ายาง  จำนวน  ๒  ท่าน  ขอเชิญท่านนายก อบต. ชี้แจง
นายสุเมธ  หลุ่ยจิ๋ว
ชี้แจง การคัดเลือกสมาชิกสภา อบต. เป็นคณะกรรมการบริหารกองทุน อบต.   ท่ายาง  จำนวน  ๒  ท่าน  เนื่องจากคณะกรรมการชุดเก่าครบวาระ  ๒  ปี  ต้องมีการคัดเลือกกันใหม่  ซึ่งคณะกรรมการชุดเก่ามีนายบรรจง  สุวัฒโน  ส.อบต. หมู่ที่ ๙  และนายสุนทร  สุวรรณฤทธิ์  ส.อบต.หมู่ที่ ๔  อบต.ท่ายางต้องคัดเลือกคณะกรรมการบริหารกองทุนที่เป็นสมาชิกสภา อบต. ที่สภา อบต. มอบหมาย  จำนวน  ๒  คน  เป็นกรรมการ  อยากให้เลือกคนที่มีจิตอาสา  มีเวลาในการเข้าร่วมกิจกรรมด้วย  เมื่อได้รายชื่อแล้วส่งให้ สปสช. เขตเพื่อออกคำสั่งแต่งตั้ง  สำหรับหน้าที่ของคณะกรรมการบริหารกองทุน  มีอำนาจหน้าที่ดังต่อไปนี้       ๑. บริหารจัดการกองทุนให้เป็นไปตามวัตถุประสงค์ของกองทุน
          ๒. รับผิดชอบการรับเงิน  การจ่ายเงิน  การเก็บรักษาเงิน  และจัดทำบัญชีเงินหรือทรัพย์สินในกองทุนให้เป็นไปตามที่ สปสช.กำหนด

          ๓. ดำเนินการให้ประชาชนกลุ่มเป้าหมายต่างๆ ในความรับผิดชอบสามารถเข้าถึงบริการสาธารณสุขทั้งที่บ้าน  ในชุมชนหรือหน่วยบริการได้อย่างทั่วถึงและมีประสิทธิภาพ






          ๔. จัดทำข้อมูลและแผนดำเนินงานที่เกี่ยวกับปัญหาสาธารณสุขกลุ่มเป้าหมายและหน่วยบริการต่างๆ ที่เกี่ยวข้อง




          ๕. จัดทำสรุปผลการดำเนินงาน  รายงานการรับจ่ายและเงินคงเหลือของกองทุนเมื่อสิ้นปีงบประมาณเพื่อเสนอ สปสช.  และ อบต.หรือเทศบาลภายในเดือนธันวาคมของทุกปี






          ๖. แต่งตั้งคณะอนุกรรมการหรือคณะทำงานเพื่อดำเนินงานที่เกี่ยวข้องได้ตามความจำเป็น  ขอให้สมาชิกสภาได้เสนอชื่อผู้ที่เหมาะสมนะครับ
นายประเสริฐ  ศรีเทพ
ท่านนายก อบต. ก็ได้ชี้แจงเหตุผลในการคัดเลือกสมาชิกสภา อบต. เป็นคณะกรรมการบริหารกองทุนฯ ไปแล้ว  สมาชิกท่านใดจะเสนอใครเป็นคณะกรรมการบริหารกองทุนจำนวน  ๒  ท่าน  ขอเชิญครับ
นายบุญเลิศ  มุ่ย
เสนอ  นายบรรจง  สุวัฒโน  สมาชิกสภา อบต.หมู่ที่ ๙  เป็นคณะกรรมการบริหารกองทุนฯ








มีผู้รับรองคือ  ๑. นายสุพจน์  ชูขันธ์  ส.อบต.หมู่ที่ ๑๒




        ๒. นายเฉลิมพร  พุดซ้อน  ส.อบต.หมู่ที่ ๗
นายเกรียงไกร  เสือคำ
เสนอ  นายสุนทร  สุวรรณฤทธิ์  สมาชิกสภา อบต.หมู่ที่ ๔  เป็นคณะกรรมการบริหารกองทุนฯ








มีผู้รับรองคือ  ๑. นายพีระชัย  ธนาวุฒิ  ส.อบต.หมู่ที่ ๒




        ๒. นายธวัช  อินทกูล  ส.อบต.หมู่ที่ ๘
นายประเสริฐ  ศรีเทพ
ไม่ทราบมีสมาชิกสภา อบต. ท่านใดจะเสนอเพิ่มเติมอีกหรือไม่  ถ้าไม่มีท่านใดเสนอเป็นอันว่าสภา อบต.ท่ายางได้มอบหมายให้  นายบรรจง  สุวัฒโน  ส.อบต.หมู่ที่ ๙  และนายสุนทร  สุวรรณฤทธิ์  ส.อบต.หมู่ที่ ๔  เป็นคณะกรรมการบริหารกองทุนหลักประกันสุขภาพ อบต.ท่ายาง  ที่มาจากสมาชิกสภา อบต.  ผมขอมตินะครับ
มติที่ประชุม
เห็นชอบ  ๒๑  เสียง  งดออกเสียง  ๑  เสียง(ประธาน)  เห็นเป็นอย่างอื่น  ไม่มี
นายประเสริฐ  ศรีเทพ
ครับสภา อบต.ท่ายางก็ได้มีมติให้นายบรรจง  สุวัฒโน  ส.อบต.หมู่ที่ ๙  และนายสุนทร  สุวรรณฤทธิ์  เป็นคณะกรรมการบริหารกองทุนหลักประกันสุขภาพ อบต.ท่ายาง  ขอเชิญผู้ที่ได้รับการเสนอชื่อแสดงความรู้สึกต่อที่ประชุม  ต่อเพื่อนสมาชิกสภา อบต.  ขอเชิญครับ
นายสุนทร  สุวรรณฤทธิ์
ชี้แจง  ตามที่ท่านสมาชิกสภา อบต.ท่ายาง ได้เสนอกระผมเป็นคณะกรรมการบริหารกองทุนหลักประกันสุขภาพ อบต. ท่ายาง  ผมรู้สึกภูมิใจที่ผมได้เข้ามารับใช้พี่น้องประชาชนที่ผ่านมา  ๒ สมัย  แล้ว  ได้เข้าร่วมงานกับฝ่ายบริหาร  ได้ช่วยเหลือผู้ด้อยโอกาสทางสุขภาพ  ผู้ป่วยที่เข้าไม่ถึงการบริการก็ดี  ได้ไปตรวจเยี่ยมตามโครงการของกองทุนฯ  ได้แนะนำให้ประชาชนในพื้นที่ได้อยู่ดีกินดี  มีสุขภาพอนามัยที่ดี  และเรื่องอื่นมีเจ้าหน้าที่คอยชี้แนะ  ขอบคุณเพื่อนสมาชิกสภา อบต.ทุกท่านที่ให้โอกาส  กระผมได้เป็นคณะกรรมการบริหาร  กองทุนฯ อีกครั้งหนึ่ง  ขอบคุณครับ
นายบรรจง  สุวัฒโน
ชี้แจง  ตามที่ท่านสุนทร  สุวรรณฤทธิ์  ส.อบต.หมู่ที่ ๔  ได้ชี้แจงเป็นเรื่องการทำงานของกองทุนหลักประกันสุขภาพ อบต.ท่ายางทั้งสิ้น  โดยเฉพาะเมื่อวันที่ ๗  สิงหาคม  ๒๕๕๗  กองทุนหลักประกันสุขภาพ อบต.ท่ายาง  ได้จัดทำโครงการตรวจวัดสายตาประกอบแว่น  โดยความเห็นชอบของคณะกรรมการบริหารกองทุนหลักประกันสุขภาพ อบต.ท่ายาง  กรรมการที่ได้รับการแต่งตั้งได้ติดตามทุกข์สุขของพี่น้องประชาชนของตำบลท่ายางให้อยู่ดีกินดี  มีสุขภาพอนามัยแข็งแรง  ปีหน้าทางคณะกรรมการบริหารกองทุนหลักประกันสุขภาพ อบต.ท่ายางจะจัดทำโครงการตรวจสุขภาพในช่องปาก  ผมขอบคุณสมาชิกสภา อบต. ทุกท่านที่ให้ความไว้วางใจได้มอบหมายให้ผมเข้ามาเป็นกรรมการของกองทุนหลักประกันสุขภาพ อบต. ท่ายาง  ขอบคุณครับ
นายประเสริฐ  ศรีเทพ
๓.๓  การขออนุมัติโอนงบประมาณรายจ่ายประจำปีงบประมาณ  พ.ศ.๒๕๕๗  จากโครงการขุดเจาะบ่อบาดาลบ้านยางคมพัด  มาตั้งจ่ายเป็นรายการใหม่  โครงการจ้างทำป้ายสามเหลี่ยมชะลอความเร็วแบบโปร่งจำนวน  ๗  ป้าย  เป็นเงิน  ๑๐๑,๕๐๐  บาท  ขอเชิญท่านนายก อบต.ชี้แจง
นายสุเมธ  หลุ่ยจิ๋ว
ชี้แจง  การขออนุมัติโอนงบประมาณรายจ่ายฯ จากโครงการขุดเจาะบ่อบาดาลบ้านยางคมพัด  มาตั้งจ่ายเป็นรายการใหม่  โครงการจ้างทำป้ายสามเหลี่ยมชะลอความเร็วแบบโปร่ง  จำนวน  ๗  ป้าย  เป็นเงิน  ๑๐๑,๕๐๐  บาท  ความเดิม  การขุดเจาะบ่อบาดาลในพื้นที่หมู่ที่ ๖  ตำบลท่ายาง  และหมู่บ้านใกล้เคียง  ขุดเจาะแล้วไม่พบน้ำ  ไปติดต่อผู้รับจ้างเพื่อให้เข้ามาดำเนินการ  ผู้รับจ้างไม่กล้ารับจ้างแล้ว  และโครงการดังกล่าวถ้าประกาศสอบราคาจ้างเกรงว่าเมื่อผู้รับจ้างขุดเจาะแล้วไม่พบน้ำอีก  ประกอบกับ อบต.ท่ายางมีความจำเป็นต้องใช้งบประมาณเพื่อใช้ในการจัดซื้อตู้ไฟจราจรหรือป้ายสามเหลี่ยมชะลอความเร็วแบบโปร่ง  เพื่อใช้ในกิจกรรมต่างๆ  และเพื่อให้พี่น้องประชาชนในพื้นที่ตำบลท่ายางได้ยืมไปใช้  เพื่อชะลอความเร็วในงานต่างๆ  เพราะถ้าพี่น้องประชาชนในพื้นที่มีงานหรือกิจกรรมต่างๆ แล้วต้องไปยืมตู้ไฟหรือป้ายจราจรจากที่อื่น  มองแล้วไม่ค่อยสวยงาม  เรามีงบประมาณแต่ทำไมไม่ซื้อ  ตู้ไฟชุดเก่า  ฐานล่างแคบ  ทำให้ล้มง่าย  และการปฏิบัติไม่เป็นไปตามระเบียบพัสดุฯ  ต้องมีการทำหนังสือยืม – ต้องส่ง  และเวลาส่งต้องให้เจ้าหน้าที่ตรวจสอบความเรียบร้อยก่อนเก็บ  แต่การปฏิบัติไม่เป็นไปตามระเบียบ  การจัดซื้อครั้งนี้จริงๆ แล้วผมอยากซื้อ  ๑๒  ป้ายเลย  เพราะจะได้ครบทั้ง ๑๒ หมู่บ้าน  แต่จำกัดด้วยงบประมาณ  จึงจัดซื้อ  ๗  ป้าย  เมื่อจัดซื้อแล้วเสร็จให้แต่ละหมู่บ้านยืมไปใช้หมู่บ้านละ  ๑  ป้าย  ความเสียหายถ้าอยู่ในหมู่บ้านความเสียหายคงไม่มาก  และถ้าในหมู่บ้านมีงานหรือกิจกรรมต้องใช้ป้ายหลายป้ายก็สามารถไปยืมจากหมู่บ้านข้างเคียงได้  ผมหวังว่าท่านสมาชิก อบต. ทุกท่านคงเข้าใจ  สำหรับรายละเอียดต่างๆ มีดังนี้



โครงการจ้างทำป้ายสามเหลี่ยมชะลอความเร็วแบบโปร่ง  จำนวน  ๗  ป้าย  ป้ายละ  ๑๔,๕๐๐  บาท  รวมเป็นเงินทั้งสิ้น  ๑๐๑,๕๐๐  บาท  รูปทรงสามเหลี่ยม  ติดสัญญาณไฟหมุนสีแดงขนาดเส้นผ่าศูนย์กลาง  ๗  นิ้ว AC ๒๒๐ v  - ด้านข้างติดหลอดไฟนีออน  ขนาด  ๔๐  w  ๒  ดวง  - ด้านหน้าเป็นกล่องไฟชะลอความเร็วขนาดเส้นผ่าศูนย์กลาง  ๐.๖๐  ม.  ตัวอักษรขนาด  ๔  นิ้ว  ติดด้วยสติ๊กเกอร์  - แผ่นเหล็กชื่อหน่วยงานขนาดความกว้างไม่น้อยกว่า  ๐.๑๐ ม.  ความยาวไม่น้อยกว่า  ๑.๐๐  ม. ชื่อหน่วยงานขนาดตัวอักษรขนาด  ๒  นิ้ว       - ส่วนฐานเป็นล้อชนิดลูกปืน  ขนาด  ๘  นิ้ว  จำนวน  ๔  ล้อ  - ขนาดความสูงไม่รวมไฟหมุนไม่น้อยกว่า  ๑.๒๐  ม.(จากพื้นถึงฐานไฟ)  - ขนาดความกว้างไม่น้อยกว่า  ๑.๒๐  ม.(จากแกนงล้อถึงแกนล้อ)ขนาดความหนาไม่น้อยกว่า  ๐.๕๐  ม.(จากกลางล้อถึงกลางล้อ)  - โครงเหล็กพ่นด้วยสีขาวตัดแดง  - ใช้กับไฟบ้าน  ๒๒๐  v  - สายไฟยาว  ๒๐  เมตร  - เบรกเกอร์ขนาด  ๑๕   A  จำนวน  ๑ ตัว  งบประมาณป้ายละ  ๑๔,๕๐๐ บาท  รวมเป็นเงิน  ๑๐๑,๕๐๐  บาท  โดยโอนจากแผนงานการพาณิชย์  งานกิจการประปา  หมวดค่าที่ดินและสิ่งก่อสร้าง  ประเภทค่าก่อสร้างสิ่งสาธารณูปโภค  โครงการขุดเจาะบ่อบาดาลบ้านยางคมพัด  หมู่ที่ ๖  ตำบลท่ายาง  เป็นเงิน  ๑๐๑,๕๐๐  บาท





ตามระเบียบกระทรวงมหาดไทยว่าด้วยวิธีการงบประมาณขององค์กรปกครองส่วนท้องถิ่น  พ.ศ. ๒๕๔๑  หมวด ๔  การโอนและแก้ไขเปลี่ยนแปลงงบประมาณรายจ่ายในหมวดค่าครุภัณฑ์  ที่ดินและสิ่งก่อสร้าง  ที่ทำให้ลักษณะ  ปริมาณ  คุณภาพ  เปลี่ยน  หรือโอนไปตั้งจ่ายเป็นรายการใหม่  ให้เป็นอำนาจอนุมัติของสภาท้องถิ่น  หวังว่าท่านสมาชิกคงพิจารณาอนุมัติ
นายประเสริฐ  ศรีเทพ
ไม่ทราบมีท่านสมาชิกสภา อบต. ท่านใดจะอภิปราย  ขอเชิญครับ
นายสุพจน์  ชูขันธ์
อภิปราย  การจ้างทำป้ายสามเหลี่ยมชะลอความเร็วเป็นเรื่องจำเป็นที่ต้องมีเพื่อความปลอดภัยในชีวิตและทรัพย์สิน  เวลามีงานต่างๆ จำเป็นต้องใช้  แต่เมื่อมีแล้ว  จัดซื้อแล้ว  ต้องใช้ให้ทนคุ้มกับงบประมาณที่ได้จัดซื้อ  อยากให้เพื่อนสมาชิกสภา อบต. ช่วยเสนอความเห็น  ทำอย่างไรก็ได้ช่วยกันรักษา  เพื่อเก็บไว้ใช้นานๆ  การเบิกหรือการยืมไปใช้อยากให้สมาชิก อบต.เป็นคนยืมเพื่อง่ายในการติดตามหรือซ่อมแซม  ดีกว่าชาวบ้านยืม  ถ้าป้ายชำรุดเสียหายผู้ยืมต้องรับผิดชอบ
นายบรรจง  สุวัฒโน
อภิปราย  ผมขออภิปรายต่อเนื่องกับท่านสมาชิก อบต.หมู่ที่ ๑๒  การดูแลรักษาป้าย  ป้ายมีทั้งหมด  ๗  ป้าย  เราจะยืมไปใช้หมู่บ้านไหนบ้าง  เช่น  ม.๖,๑๐,๑,๙,๑๑,๕,๗  เป็นคู่ดีไหม  เผื่อ  ๓ – ๔  หมู่บ้านได้มารวมกันก่อน  ก่อนที่จะซื้อครบทั้ง ๑๒  ป้าย  การดูแลรักษาท่านสมาชิก อบต.หมู่ที่ ๑๒  ได้อภิปรายไปแล้ว  ที่ผ่านมาการดูแลไม่ค่อยรับผิดชอบ  ถ้ามาไว้ที่ อบต. ก็ไม่รับผิดชอบอีก  เงินงบประมาณที่ใช้ในการจัดซื้อเป็นเงินภาษีของพี่น้องประชาชน  เมื่อซื้อมาแล้วต้องช่วยกันดูแลรักษา  และการที่จะเอาป้ายไปใช้ที่หมู่บ้านไหนบ้างให้ท่านนายก อบต. จัดการ  ขอบคุณครับ
นายประเสริฐ  ศรีเทพ
ไม่ทราบมีสมาชิกสภา อบต. ท่านอื่นจะอภิปรายอีกไหมครับ  ถ้าไม่มีผมจะขอมตินะครับ  สมาชิกท่านใดเห็นชอบอนุมัติให้โอนงบประมาณรายจ่ายจากโครงการขุดเจาะบ่อบาดาล  บ้านยางคมพัด  หมู่ที่ ๖  ตำบลท่ายาง  มาตั้งจ่ายเป็นรายการใหม่  โครงการจ้างทำป้ายสามเหลี่ยมชะลอความเร็วแบบโปร่ง  จำนวน  ๗  ป้าย  เป็นเงิน  ๑๐๑,๕๐๐ บาท  โปรดยกมือครับ
มติที่ประชุม
เห็นชอบอนุมัติ  ๒๑  เสียง  งดออกเสียง  ๑  เสียง(ประธาน)  เห็นเป็นอย่างอื่น  ไม่มี
นายประเสริฐ  ศรีเทพ
๓.๔  การขออนุมัติโอนงบประมาณรายจ่ายประจำปีงบประมาณ  พ.ศ.๒๕๕๗  จากโครงการก่อสร้างระบบประปาหมู่บ้านขนาดเล็กบ้านห้วยหาร  มาตั้งจ่ายเป็นรายการใหม่  โครงการขยายเขตประปาหมู่บ้านสายท่ายาง – นาท่อม(ชลประทาน)  หมู่ที่ ๑๒  ตำบลท่ายาง  เป็นเงิน  ๒๐,๙๐๐  บาท  ขอเชิญท่านนายก อบต. ชี้แจง 
นายสุเมธ  หลุ่ยจิ๋ว
ชี้แจง  การขออนุมัติโอนงบประมาณฯ จากโครงการก่อสร้างระบบประปาหมู่บ้านขนาดเล็กบ้านห้วยหาร  หมู่ที่ ๒  ตำบลท่ายาง  มาตั้งจ่ายเป็นรายการใหม่  โครงการขยายเขตประปาหมู่บ้านสายท่ายาง – นาท่อม(ชลประทาน) หมู่ที่ ๑๒  ตำบลท่ายาง  งบประมาณ  ๒๐,๙๐๐  บาท  





ด้วยในข้อบัญญัติ อบต.ท่ายางได้ตั้งงบประมาณเป็นค่าก่อสร้างระบบประปาบ้านห้วยหาร  หมู่ที่ ๒  ตำบลท่ายาง  เป็นเงิน  ๖๖๖,๕๐๐  บาท  และเมื่อ อบต.ท่ายางได้ดำเนินการจัดซื้อจัดจ้าง  และเมื่อผู้รับจ้างเข้าไปทำการขุดเจาะบ่อบาดาล  เมื่อเจาะแล้วมีปัญหาพบแต่แร่  ไม่สามารถขุดเจาะต่อไปได้     ส.อบต.ท่ายาง  หมู่ที่ ๒  ได้ทำหนังสือขอเปลี่ยนแปลงสถานที่ก่อสร้างจากบ้านห้วยหาร  มาก่อสร้างที่บ้านหน้าเขา  หมู่ที่ ๒  ตำบลท่ายาง  เมื่อกองช่างประมาณราคาค่าก่อสร้าง  ด้วยสภาพพื้นที่ทำให้เนื้องานลดลง  จำนวนงบประมาณที่ใช้ก่อสร้างก็ลดลง  ทำให้มีงบประมาณจากโครงการก่อสร้างประปาบ้านห้วยหารมีเงินเหลือ  ๒๑,๗๐๐  บาท  และประกอบกับสมาชิกสภา อบต.หมู่ที่ ๑๒  ได้มีหนังสือแจ้งความเดือดร้อนของพี่น้องประชาชนบ้านนาท่อมไม่มีน้ำประปาใช้  ขอให้ อบต.ท่ายางช่วยขยายเขตระบบประปาหมู่บ้านเพื่อแก้ปัญหาความเดือดร้อนให้กับพี่น้องประชาชน  ในเมื่อมีงบประมาณเพียงพอที่จะขยายเขตประปาเพื่อแก้ปัญหาให้กับพี่น้องประชาชนได้  ผมก็ขออนุมัติต่อสภา อบต.ท่ายาง  ในการโอนงบประมาณจากโครงการก่อสร้างระบบประปาบ้านห้วยหาร  มาตั้งจ่ายเป็นรายการใหม่  โครงการขยายเขตประปาหมู่บ้านสายท่ายาง – นาท่อม(ชลประทาน)  หมู่ที่ ๑๒  ตำบลท่ายาง  ระยะทาง  ๓๐๐  เมตร  โดยใช้ท่อ PVC  ชั้น  ๘.๕  ขนาดเส้นผ่าศูนย์กลาง  ๑ ๑/๒  นิ้ว  จำนวน  ๗๕  ท่อน  พร้อมข้อต่อสามทางลดขนาดเส้นผ่าศูนย์กลาง  ๑ ๑/๒  ×  ๓/๔ นิ้ว  จำนวน  ๙  ท่อน  รายละเอียดตามรูปแบบที่ อบต.ท่ายางกำหนด  งบประมาณ  ๒๐,๙๐๐  บาท 










ตามระเบียบกระทรวงมหาดไทยว่าด้วยวิธีการงบประมาณขององค์กรปกครองส่วนท้องถิ่น  พ.ศ. ๒๕๔๑  หมวด ๔  การโอนหรือแก้ไขเปลี่ยนแปลงงบประมาณ  ข้อ ๒๗  การโอนเงินงบประมาณรายจ่ายในหมวดค่าครุภัณฑ์  ที่ดินและสิ่งก่อสร้าง  ที่ทำให้ลักษณะ  ปริมาณ  คุณภาพ  เปลี่ยน  หรือโอนไปตั้งจ่ายเป็นรายการใหม่ให้เป็นอำนาจอนุมัติของสภาท้องถิ่น  หวังว่าสมาชิกสภา อบต.ทุกท่านคงพิจารณาอนุมัติ
นายประเสริฐ  ศรีเทพ
สำหรับเรื่องพิจารณาข้อ ๓.๔  การขออนุมัติโอนงบประมาณจากก่อสร้างระบบประปาบ้านห้วยหาร  หมู่ที่ ๒  ตำบลท่ายาง  ไปตั้งจ่ายเป็นรายการใหม่  โครงการขยายเขตประปา  หมู่ที่ ๑๒  ไม่ทราบมีสมาชิกท่านใดจะอภิปราย  ขอเชิญครับ
นายสุนทร  สุวรรณฤทธิ์
อภิปราย  ตามที่ อบต.ท่ายางจะขยายเขตประปาหมู่บ้านจากหมู่ที่ ๔ ไปใช้กับพี่น้องประชาชนหมู่ที่ ๑๒  ตอนนี้มี  ๘  ครัวเรือน  ผมเกรงว่าครัวเรือนจะเพิ่มมากขึ้น  ระบบประปาที่ใช้อยู่ในปัจจุบันถ้าประชาชนเพิ่มมากขึ้นกลัวน้ำจะไม่เพียงพอ  ผมอยากให้ท่านประสานไปยังประธานกลุ่มผู้ใช้น้ำเพื่อขอขยายเขตระบบประปาหมู่บ้าน  สำหรับผมไม่มีปัญหาและก็ไม่คัดค้าน  และเมื่อขยายเขตประปาไปแล้ว  ถ้ามีประปารั่วต้องดูแลให้ด้วย
นายเจริญพร  จันสีนาค
อภิปราย  ตามที่ท่านสุนทร  สุวรรณฤทธิ์  ส.อบต.หมู่ที่ ๔  อภิปราย  ผมเข้าใจ  แต่ถ้าหากท่อประปารั่ว  ในเมื่อคณะกรรมการบริหารกลุ่มผู้ใช้น้ำประปาหมู่ที่ ๔  เป็นคนเก็บเงิน  ผมคิดว่าเขาต้องรับผิดชอบด้วย  หมู่ที่ ๑๒  เพียงแต่มาขอใช้น้ำประปาของหมู่ที่ ๔  เท่านั้น
นายสุนทร  สุวรรณฤทธิ์
อภิปราย  ตามที่ท่านเจริญพร  จันสีนาค  ส.อบต.หมู่ที่ ๑๒  อภิปราย  ผมอยากให้ท่านเข้าใจ  ผมพูดว่าหมู่ที่ ๔  ขยายให้แล้วให้พี่น้องประชาชนได้ประโยชน์
นายประดิษฐ์  ช่วยประคอง
อภิปราย  เพิ่มเติม  ตอนนี้ระบบประปาหมู่บ้านหมู่ที่ ๔  น้ำประปาไม่ค่อยเพียงพอ  ถ้าจะขยายมาให้หมู่ที่ ๑๒  อีก  น่าจะไม่ได้  เราประเมินตามความเป็นจริง  ถ้าขยายไปแล้วน้ำไม่เพียงพอเราก็โดนด่า  ที่ประเมินดูน้ำประปาที่ใช้ในพื้นที่หมู่ที่ ๔  น้ำไม่เพียงพอ  อยากให้ตั้งงบประมาณสร้างประปาขนาดเล็กจะดีกว่าที่จะขยาย  ตอนนี้ดันน้ำขึ้นไปเกือบถึงสามแยกบ้านกำนัน  ถ้าขยายมาฝั่งนี้บ้านกำนันคงไม่ได้ใช้  ผมไม่ขัดข้อง  แต่ให้แล้วไม่อยากให้มีปัญหา
นายสากล  ชมบุตร
อภิปราย  อยากให้สมาชิกสภา อบต. ทุกท่านพิจารณา  ผมเจอปัญหามาแล้ว  เรื่องน้ำประปาของหมู่ที่ ๕  ตำบลท่ายาง  จำนวนครัวเรือนเพิ่มขึ้นเรื่อยๆ  อยากสอบถามสมาชิก อบต.หมู่ที่ ๑๒  โครงการขยายเขตประปา  จะขยายช่วงไหนถึงไหน  และตอนนี้ชาวบ้านที่ใช้อยู่จำนวนกี่ครัวเรือน
นายสุพจน์  ชูขันธ์ 
อภิปราย  การขอขยายเขตระบบประปาหมู่บ้านสายท่ายาง – นาท่อม(ชลประทาน)  หมู่ที่ ๑๒  ตำบลท่ายาง  สืบเนื่องจากพี่น้องประชาชนหมู่ที่ ๑๒  ซึ่งมีพื้นที่ติดต่อหมู่ที่ ๔  ตำบลท่ายาง  ยังไม่มีน้ำประปาใช้จำนวน  ๘  ครัวเรือน  และสาเหตุที่ขอขยายเพื่อต้องการประหยัดงบประมาณของ อบต.  แล้วก็สามารถดำเนินการได้เลยในปีงบประมาณนี้  เพื่อชาวบ้านได้ใช้น้ำอย่างทั่วถึง  แก้ปัญหาความเดือดร้อนให้กับชาวบ้านได้ทันที  เรื่องน้ำประปาไม่เพียงพอผมว่าเราน่าจะขยายระบบประปาดูก่อน  ถ้าน้ำประปาไม่เพียงพอแล้วค่อยก่อสร้างระบบประปา  เพราะและแต่ละปี อบต.ท่ายางมีการก่อสร้างระบบประปาเพื่อแก้ปัญหาความเดือดร้อนให้กับพี่น้องประชาชนทุกปีถ้าหากจะให้ผมเสนอโครงการก่อสร้างระบบประปาหมู่ที่ ๑๒  เพื่อแก้ปัญหาความเดือดร้อนให้กับชาวบ้านเพียง  ๘  ครัวเรือน  แต่ต้องใช้งบประมาณ  ๕ – ๖  แสนบาท  อย่างไหนจะประหยัดกว่ากัน  ผมอยากให้สมาชิกสภา อบต. พิจารณา   การทำงานตรงนี้  ผมอยากให้มองข้ามเขตหมู่บ้าน  เราเป็นสมาชิกสภา อบต.ท่ายาง  สมาชิก อบต.ทุกท่านดูแลความเป็นอยู่ของพี่น้องประชาชนทั้งตำบล  ไม่ใช่หมู่บ้านใดหมู่บ้านหนึ่ง  ผมยกตัวอย่าง  สมาชิก อบต.หมู่ที่ ๑๐  ตำบลท่ายาง  ขอขยายเขตระบบประปาหมู่บ้านไปยังประธานกลุ่มผู้ใช้น้ำประปาหมู่บ้านตำบล  กุแหระ  เขายังอนุญาตให้พี่น้องประชาชนหมู่ที่ ๑๐  ตำบลท่ายางใช้น้ำประปาจากตำบลกุแหระ  ปัญหาทุกอย่างแก้ได้  แต่เราต้องลองก่อน  ถ้าจะพูดกันไปตอนนี้  ระบบประปาบ้านควนไสรา  หมู่ที่ ๑๒  ตำบลท่ายาง  ให้บริการน้ำประปากับพี่น้องหมู่ที่ ๔  ตำบลท่ายางประมาณ  ๕  ครัวเรือน  การทำงานเราอย่ามองเฉพาะหมู่บ้าน  ทั้ง ๑๒  หมู่บ้านประชาชนเป็นลูกบ้านของท่านนายก อบต.ทั้งหมด  เงินทุกบาททุกสตางค์มาจากที่เดียวกัน  อย่ามองว่าเราเป็นสมาชิก อบต.หมู่ที่ ๔  หมู่ที่ ๑๒  อยากให้ทุกท่านมาทำหน้าที่ดูแลความเป็นอยู่ของพี่น้องประชาชนตำบลท่ายาง  อยากให้ทุกท่านพิจารณา
นายประดิษฐ์  ช่วยประคอง
อภิปราย  ผมอยากให้ขยายเขตประปา  แต่กลัวน้ำไม่เพียงพอ  เราไม่ได้แบ่งฝักแบ่งฝ่าย  แต่ที่พูดเป็นข้อเท็จจริงน้ำไม่ค่อยพอ  ถ้าขยายประปาไปอีกกลัวจะมีปัญหาตามมาภายหลัง  เพื่อความสบายใจของทุกฝ่าย  ผมขอเสนอที่ประชุมหมู่บ้านหมู่ที่ ๔ ก่อน  ถ้าเขาเห็นควรให้ขยายผมพร้อมที่จะช่วยเหลือ
นายสุเมธ  หลุ่ยจิ๋ว
ชี้แจง  ตอนนี้ประชาชนที่ไม่มีน้ำประปาใช้ประมาณ  ๘  ครัวเรือน  ผมอยากให้ประชาชนเข้าถึงการบริการของ อบต.  ถ้าประชาชนเพิ่มขึ้น อบต.ก็ต้องรับผิดชอบบริการประชาชนอยู่แล้ว  ถ้าผมยังเป็นนายก อบต.  ถ้าชาวบ้านมีความเป็นอยู่ที่แย่ลง  ผมไม่เป็นดีกว่า  ผมว่าเราน่าจะลองดูก่อน  การเก็บค่าน้ำก็ยังเป็นของคณะกรรมการชุดเดิมของหมู่ที่ ๔  อย่าเอาเขตหมู่บ้านมาเป็นเขต  ถ้าขยายแล้วน้ำไม่เพียงพอค่อยว่ากัน  ถึงอย่างไรผู้บริหารอยากให้ชาวบ้านได้ใช้น้ำอย่างทั่วถึง  อยากให้สมาชิกสภา อบต.พิจารณาอนุมัติ
นายประเสริฐ  ศรีเทพ
ผมให้เกียรติสมาชิกสภา อบต.ทุกท่าน  อยากให้ชาวบ้านได้ประโยชน์เต็มที่  เชิญท่านสุนทร
นายสุนทร  สุวรรณฤทธิ์
อภิปราย  ระบบประปาหมู่บ้านของหมู่ที่ ๔  เมื่อก่อนมี  ๑  ลูก  ที่บ้านนายไสว  ใช้เกือบทั้งหมู่บ้าน  ๑๐๐  กว่าครัวเรือน  ต่อมามีโครงการต่อเนื่องก่อสร้างประปาบ้านควนนกหิน  หมู่ที่ ๔  บ้านนายประเดือง  ช่วยประคอง  มาถึงสามแยกข้างบ้านนายไสว  ตัดจากบ้านนายไสวมาโซนล่าง  เราแบ่งโซนและขยายข้ามฝั่งถนน  บ้านนายสุนทร  ฟุ้งเฟื่อง  เมื่อได้ประปาลูกนี้ไปตัดบ้านนางละออง  ศรีสุขใส  แค่นี้  อยากให้ไปถึงบ้านกำนัน  แต่น้ำไปไม่ถึง  ตอนนี้มาถึงบ้านนายพิชาญ  แก้วกูล  ถ้าสมาชิก อบต. ขอขยายประปา  ๘  ครัวเรือน  ผมไม่ขัดข้อง  ขอให้ควบคุมครัวเรือนที่ต่อเติม  ตามที่สมาชิก อบต. หมู่ที่ ๑๒  พูดมา  ผมเข้าใจมาตั้งแต่ต้น  ผมเป็นลูกบ้านของท่านนายก อบต.  เพื่อนไปตำหนิผมน้อยใจ  ผมฝากเพื่อนสมาชิก อบต.  ขยายเขตประปาแล้วให้ควบคุม  อย่าให้ขยายเพิ่มเติม  ผมอยากให้ตั้งงบประมาณร่วมกันกับหมู่ที่ ๑๒  ที่โรงเรียนด้วย  ขุดเจาะแล้วปกคลุมทั่วพื้นที่  ฝากเพื่อนสมาชิก อบต.ด้วย
นายสุเมธ  หลุ่ยจิ๋ว
ชี้แจง  ตอนนี้ปัญหาอยู่ที่ชาวบ้าน  ๘  ครัวเรือน  ฝ่ายบริหารขอความเห็นใจจากสภา อบต.  ถ้ามีชาวบ้านเพิ่มขึ้นกว่า  ๘  ครัวเรือน  จะให้สมาชิก อบต.หมู่ที่ ๑๒  เสนอโครงการขุดเจาะบ่อบาดาลและสร้างระบบประปาขนาดเล็ก  ถ้ามีงบประมาณ
นายประดิษฐ์  ช่วยประคอง
อภิปราย  เมื่อท่านนายก อบต.ได้เสนอแบบนั้น  ผมก็เห็นใจ  เพื่อแก้ปัญหาความเดือดร้อน  เมื่อท่านนายก อบต.เสนอแบบไหนผมก็ต้องเอาแบบนั้น
นายประเสริฐ  ศรีเทพ
ครับสำหรับการพิจารณาเรื่องการขออนุมัติขยายเขตประปาหมู่บ้าน  เมื่อสมาชิกทุกท่านมีความคิดเห็นไปแนวทางเดียวกัน  ต่อไปผมจะขอมตินะครับ  สมาชิกท่านใดเห็นชอบอนุมัติให้โอนงบประมาณรายจ่ายจากโครงการก่อสร้างระบบประปาขนาดเล็กบ้านห้วยหาร  หมู่ที่ ๒  ตำบลท่ายาง  ไปตั้งจ่ายเป็นรายการใหม่  โครงการขยายเขตประปาหมู่บ้านสายท่ายาง – นาท่อม(ชลประทาน)  หมู่ที่ ๑๒  ตำบลท่ายาง  เป็นเงิน  ๒๐,๙๐๐  บาท  โปรดยกมือครับ
มติที่ประชุม
เห็นชอบอนุมัติ  ๒๑  เสียง  งดออกเสียง  ๑  เสียง(ประธาน)  เห็นเป็นอย่างอื่น  ไม่มี
นายประเสริฐ  ศรีเทพ
๓.๕  การขออนุมัติโอนงบประมาณรายจ่ายปีงบฯ ๒๕๕๗  จากแผนงานงบกลาง  ประเภทเงินสำรองจ่ายมาตั้งจ่ายเป็นรายการใหม่  โครงการก่อสร้างคูระบายน้ำคอนกรีตเสริมเหล็กสายบ้านไร่เหนือ  หมู่ที่ ๘  ตำบลท่ายาง  เป็นเงิน  ๗๐,๕๐๐  บาท  ขอเชิญท่านนายก อบต.ชี้แจง
นายสุเมธ  หลุ่ยจิ๋ว
ชี้แจง โครงการก่อสร้างคูระบายน้ำสายนี้ผมเคยให้ช่างไปสำรวจนานแล้ว  แต่ยังไม่ได้ดำเนินการ  ถ้าปล่อยทิ้งไว้จะเสียหายมาก  น้ำกัดเซาะใต้ท้องถนน  ผมต้องเอางบกลางมาแก้ปัญหาก่อน  ถ้าปัญหานี้ไม่แก้ก่อน  เราต้องเจอปัญหาใหญ่แน่นอน  ถ้าหากสมาชิก อบต.ท่านใดไปบริเวณนั้นสามรถไปดูได้  ถึงเวลาที่จะต้องดำเนินการให้เรียบร้อย  สำหรับรายละเอียดโครงการมีดังนี้  โครงการก่อสร้างคูระบายน้ำคอนกรีตเสริมเหล็กสายบ้านไร่เหนือ  หมู่ที่ ๘  ตำบลท่ายาง  ขนาดปากคูกว้าง  ๐.๘๐  เมตร  ท้องคูกว้าง  ๐.๕๐  เมตร  ลึก  ๐.๖๐ เมตร  ยาว  ๔๐  เมตร  รายละเอียดตามแบบแปลนและรูปแบบรายการที่ อบต.ท่ายางกำหนด  งบประมาณ  ๗๐,๕๐๐  บาท






ตามระเบียบกระทรวงมหาดไทยว่าด้วยวิธีการงบประมาณขององค์กรปกครองส่วนท้องถิ่น  พ.ศ. ๒๕๔๑  หมวด ๔  การโอนและแก้ไขเปลี่ยนแปลงงบประมาณ  ข้อ ๒๗  การโอนงบประมาณรายจ่ายในหมวดค่าครุภัณฑ์  ที่ดินและสิ่งก่อสร้าง  ที่ทำให้ลักษณะ  ปริมาณ  คุณภาพ  เปลี่ยน  หรือโอนไปตั้งจ่ายเป็นรายการใหม่  ให้เป็นอำนาจอนุมัติของสภาท้องถิ่น  หวังว่าสมาชิกสภา อบต.ทุกท่านคงพิจารณาอนุมัติ
นายประเสริฐ  ศรีเทพ
ท่านนายก อบต. ก็ได้ชี้แจงถึงเหตุผลในการขออนุมัติโอนและปัญหาความเดือดร้อน  หากยังไม่ได้รับการแก้ปัญหา  ไม่ทราบมีสมาชิก อบต. ท่านใดมีความคิดเห็นจะอภิปราย  ขอเชิญครับ
นายธวัช  อินทกูล
อภิปราย  โครงการนี้เป็นโครงการใหม่ที่เพิ่งปรับแผนพัฒนาสามปี  ถ้า อบต.ได้ดำเนินการในช่วงนี้ก็จะดีมาก  เพราะถ้าเข้าช่วงฤดูฝนจะดำเนินการไม่ได้  ผู้สัญจรไปมาถนนสายนี้กลัวมาก  กลัวถนนจะพัง  หวังว่าท่านสมาชิก อบต.ทุกท่านเห็นชอบอนุมัติ
นายเกรียงไกร  เสือคำ
อภิปราย  โครงการก่อสร้างคูระบายน้ำ  ปัญหาเกิดจากน้ำกัดเซาะใต้ท้องถนน  ทำให้เป็นร่องลึก  อาจทำให้ถนนพังได้  สำหรับในรอบนี้ของบประมาณเพื่อก่อสร้างคูระบายน้ำเพื่อไม่ให้กัดเซาะไปมากกว่านี้  สำหรับในปีต่อไปควรตั้งงบประมาณไว้ในข้อบัญญัติเพื่อแก้ปัญหาโดยการก่อสร้างคูตลอดแนว
นายประเสริฐ  ศรีเทพ
มีสมาชิกสภา อบต.ท่านอื่นจะอภิปรายเพิ่มเติมอีกหรือไม่  ถ้าไม่มีท่านใดอภิปราย  ต่อไปผมจะขอมตินะครับ  สมาชิกท่านใดเห็นชอบอนุมัติให้โอนงบประมาณจากแผนงานงบกลาง  ประเภทเงินสำรองจ่าย  มาตั้งจ่ายเป็นรายการใหม่  โครงการก่อสร้างคูระบายน้ำ  คสล. สายบ้านไร่เหนือ  หมู่ที่ ๘  ตำบลท่ายาง  งบประมาณ  ๗๐,๕๐๐  บาท  โปรดยกมือครับ
มติที่ประชุม
เห็นชอบอนุมัติ  ๒๑  เสียง  งดออกเสียง ๑ เสียง(ประธาน)  เห็นเป็นอย่างอื่น  ไม่มี
ระเบียบวาระที่ ๔

เรื่องอื่นๆ (ถ้ามี)
นายประเสริฐ  ศรีเทพ
สำหรับเรื่องอื่นๆ ท่านสมาชิกมีเรื่องอื่นจะอภิปราย  ขอเชิญครับ
นายสุนทร  สุวรรณฤทธิ์
อภิปราย  มี  ๑  เรื่อง  การซ่อมไฟส่องทาง  ผมได้ทำหนังสือแจ้งมาแล้ว  ไม่ทราบมีงบประมาณในการซ่อมแซมหรือไม่  มีทั้งหมด  ๓  จุด  ทุกท่านก็ทราบว่าหมู่ที่ ๔  เป็นพื้นที่สีแดง  ช่วงที่ติดตั้งกล้อง  cctv  บังเอิญไฟส่องทางชำรุดทั้ง ๓ จุด  อยากให้ผู้บริหารส่งเจ้าหน้าที่ไปซ่อมแซมให้ด้วย  เพื่อจะได้เห็นผู้คนนอกพื้นที่ที่สัญจรถนนสายนี้
นายธีระศักดิ์  บุญมา
อภิปราย   มีเรื่องแจ้งท่านประธาน  ผู้บริหาร  และสมาชิกสภา อบต.ทุกท่าน  เมื่อวันเสาร์ที่ผ่านมา  ผู้ใหญ่บ้านหมู่ที่ ๑  พร้อมด้วยสมาชิกสภา อบต.  และประชาชนทุกครัวเรือนได้ประชุมหลายหัวข้อ  สำหรับ อบต.ท่ายางทางคณะกรรมการหมู่บ้านได้ปรึกษาหารือเรื่องที่ อบต.ท่ายางขอใช้ที่ดินของหมู่บ้านเพื่อก่อสร้างที่ทำการ อบต.แห่งใหม่  มติที่ประชุมทางหมู่บ้านหมู่ที่ ๑  จะขอที่ดินแปลงดังกล่าวไว้ใช้ประโยชน์  ๒  ไร่  ที่เหลือให้ อบต.ใช้ประโยชน์ทั้งหมด
นายเกรียงไกร  เสือคำ
อภิปราย  เรื่องการซ่อมไฟส่องทาง  ผมได้ทำหนังสือแจ้งมายัง อบต. เป็นเดือนแล้ว  ยังไม่มีช่างไปซ่อมแซมแต่อย่างใด  มีประมาณ  ๒ – ๓ จุด  ส่วนจุดที่ช่างเคยไปซ่อมแซมแล้วอุปกรณ์ที่ใช้ซ่อมแซมอยากให้เหมือนเดิม  เช่น  ที่ใช้บัลลาร์ทก็ให้ใช้บัลลาร์ทเหมือนเดิม  ให้มีครบถ้วนสมบูรณ์  เรื่องถนนลาดยางหมู่ที่ ๘  ผู้รับจ้างได้บรรทุกยางไปทิ้งไว้  แต่ไม่ดำเนินการ  ฝากผู้บริหารช่วยแจ้งให้รีบเข้าไปดำเนินการด้วย
นายบรรจง  สุวัฒโน
อภิปราย  สภาแห่งนี้มีความศักดิ์สิทธิ์  เราเป็นสมาชิกสภา อบต.  ผ่านการคัดเลือกมาจากชาวบ้าน  มาทำความเจริญให้ตำบลท่ายาง  ผมนั่งฟังหมู่ที่ ๔ กับหมู่ที่ ๑๒  ซึ่งไม่เกี่ยวกับหมู่ที่ ๙  มีประเด็นเรื่องการใช้น้ำประปาหมู่ที ๔,หมู่ที่ ๑๒  บ้านพี่เมืองน้อง  รั้วแดนติดต่อกัน  เรื่องน้ำประปาสำหรับอุปโภคบริโภคแต่ละวัน  ชาวบ้านเดือดร้อนจริงๆ  ตำบลท่ายางเรื่องน้ำประปาเป็นเรื่องใหญ่  ฝากผู้บริหารช่วยพิจารณา
นายประเสริฐ  ศรีเทพ
สำหรับเรื่องอื่นๆ มีท่านสมาชิกอภิปรายเพิ่มเติมอีกหรือไม่  ถ้าไม่มีผมขอเชิญท่านนายก อบต.ชี้แจงครับ 
นายสุเมธ  หลุ่ยจิ๋ว
ชี้แจง  หมู่ที่ ๔  เรื่องไฟส่องทาง  จุดที่ชำรุดขึ้นไปซ่อมแซมลำบาก  ซึ่งติดกับกล้อง  cctv  ท่านสมาชิก อบต.ควรจะแจ้งผมเรื่อยๆ เผื่อผมลืม  แต่ผมก็แจ้งให้ช่างไปซ่อมแล้ว  ถ้ายังไม่เรียบร้อยให้แจ้งผมอีกครั้ง  หมู่ที่ ๑  ที่ดินของหมู่บ้านหมู่ที่ ๑  ผมได้ข้อมูลมาจากผู้อำนวยการกองช่างว่าเนื้อที่ทั้งหมดประมาณ  ๑๑  ไร่  หากที่ประชุมกันไว้  ๒ ไร่  ถ้ามีการซ่อมแซมหอประชุมจะเป็นเรื่องของหมู่บ้าน  ไม่ใช่ของ อบต.  จริงๆ ควรยกให้ทั้งหมด  แต่ไม่หมดก็ไม่เป็นไร  หมู่ที่ ๘  เรื่องซ่อมไฟช่างน่าจะไปดำเนินการซ่อมให้แล้ว  ถ้ายังไม่ซ่อมก็ช่วยแจ้งด้วย  สำหรับเรื่องก่อสร้างถนนลาดยาง  เดี๋ยวจะประสานผู้รับจ้างให้  สำหรับวันนี้ผมได้ตอบทุกคำถาม  ทุกประเด็นแล้วนะครับ
นายประเสริฐ  ศรีเทพ
ท่านนายก อบต. ก็ได้ตอบประเด็นที่ท่านสมาชิก อบต.สงสัยทุกประเด็นแล้วนะครับ  สำหรับการประชุมสภา อบต.ท่ายางในวันนี้ผมขอขอบคุณสมาชิก อบต.ทุกท่านที่เข้าร่วมประชุมโดยพร้อมเพรียงกัน  ผมขอปิดประชุมครับ

ปิดประชุมเวลา  ๑๓.๐๐  น.
ลงชื่อ


ผู้ตรวจรายงานการประชุม
  ลงชื่อ
    
             ผู้บันทึกรายงานการประชุม
                       (นายประเสริฐ  ศรีเทพ)
                                     (นางสุขิตา   ศรีสุวรรณ)
        ประธานสภาองค์การบริหารส่วนตำบลท่ายาง
          เลขานุการสภาองค์การบริหารส่วนตำบลท่ายาง
ลงชื่อ

 ผู้ตรวจรายงานการประชุม  ลงชื่อ
       ผู้ตรวจรายงานการประชุม ลงชื่อ                   ผู้ตรวจรายงานการประชุม
    (นายสุพจน์   ชูขันธ์)

          (นายเฉลิมพร  พุดซ้อน)                                (นายเกรียงไกร   เสือคำ)
เลขานุการสภาฯ 

